PMIndiaData/PMIndiaSum huggingface dataset:
प्रधानमंत्री आवास योजनेच्या कर्जाशी संलग्न अनुदान योजनेअंतर्गत कर्जाची मुदत 15 वरुन 20 वर्षापर्यंत वाढवायला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने पुढील प्रस्तावांना कार्योत्तर मंजुरी दिली :- प्रधानमंत्री आवास योजनेच्या (शहरी) कर्जाशी संलग्न अनुदान योजनेअंतर्गंत (सीएलएसएस) कर्जाची मुदत 15 वरुन 20 वर्षांपर्यंत वाढवणे. या योजनेचे नाव बदलून ईडब्ल्यूएस/एलआयजी अर्थात समाजातील आर्थिक दृष्टया दुर्बल घटकांसाठी/अल्प उत्पन्न गटासाठी कर्ज संलग्न अनुदान योजना असे करण्यात येणार आहे. मध्यम उत्पन्न गटासाठी नवीन कर्ज-संलग्न अनुदान योजना केंद्रीय नोडल संस्थांबरोबर सामंजस्य करार केलेल्या प्रमुख कर्ज वितरण संस्थांना मध्य उत्पन्न गटासाठी असलेल्या सीएलएसएससाठी कराराचा कालावधी वाढवण्याच्या पर्यायाला अनुमती देणे. या योजनांअंतर्गत, मंजूर केलेल्या कर्जासाठी प्रमुख कर्ज वितरण संस्थांना दयावयाच्या प्रक्रिया शुल्कात सुसूत्रता आणणे मध्यम उत्पन्न गटासाठी प्रस्तावित सीएसएसएससाठी 2017-18 च्या अर्थसंकल्पात, सुरुवातीला 1 हजार कोटी रुपयांची तरतूद प्रभारी मंत्र्यांच्या मंजुरीसह मध्यम उत्पन्न गटाच्या सीएलएसएससाठी मार्गदर्शक तत्वे जारी करणे उद्दिष्टे सध्याच्या प्रधानमंत्री आवास योजना (शहरी) सर्वांसाठी घरे अभियानांतर्गंत, अल्प उत्पन्न गट आणि आर्थिक दृष्टया दुर्बल घटकांना होणारा कर्जपुरवठा वाढवणे. मध्यम उत्पन्न गटापर्यंत पोहोचणे. प्रमुख कर्ज वितरण संस्थांसाठी प्रक्रिया सुलभ करणे गृहनिर्माण आणि शहर विकास क्षेत्रातील वाढीव सहभागासाठी प्रमुख कर्जवितरण संस्थांना प्रोत्साहन देणे अर्थसंकल्पीय तरतुदींच्या माध्यमातून निधी उपलब्ध करुन देणे कार्यक्रमाच्या अंमलबजावणीबाबत सुस्पष्टता 2022 पर्यंत सर्वांना घरे पुरववण्यासाठी, या योजनांची व्याप्ती वाढवल्यास, अल्प आणि मध्यम उत्पन्न गटांचा सहभाग अधिक वाढेल. त्यामुळे प्रमुख कर्जवितरण संस्थांनी समानता आणि सर्वसमावेशकता या पात्रतेचे निकष तपासल्यानंतर, लाभार्थ्यांना देण्यात येणारे व्याजावरील अनुदान त्यांच्या गृहकर्ज खात्यात जमा केले जाईल.
पंतप्रधानांच्या हस्ते  भटिंडा येथे एम्सचे भूमीपूजन

पंतप्रधान नरेंद्र मोदी यांनी आज पंजाबमधील भटिंडा येथे अखिल भारतीय वैद्यकीय विज्ञान संस्थेचे (एम्स) भूमीपूजन केले. यावेळी बोलताना पंतप्रधान म्हणाले, की प्रत्येक देशाच्या विकासासाठी सामाजिक पायाभूत सुविधा आवश्यक असून आपल्याला उत्तम दर्जाची शाळा आणि रुग्णालयांची गरज आहे. भटिंडातील एम्समुळे स्थानिक भागांना लाभ होईल. केंद्र सरकार भूमीपूजन करुन थांबणार नाही तर प्रकल्प पूर्णत्वाला नेईल यावर त्यांनी भर दिला. वेळेवर प्रकल्प पूर्ण करण्याला आमचे प्राधान्य असल्याचे त्यांनी सांगितले. पंतप्रधान म्हणले की, भारतीय लष्काराच्या क्षमतेची आता पाकिस्तानला पूर्ण जाणीव झाली आहे. त्यांनी पाकिस्तानच्या जनतेला भ्रष्टाचार आणि बनावट नोटांविरुध्द त्यांच्या राज्यकर्त्यांना लढायला सांगण्याचे आवाहन केले. शेतकऱ्यांना पुरेसे पाणी देण्यासाठी केंद्र सरकार शक्य ते सर्व प्रयत्न करेल असे पंतप्रधान म्हणाले. भारताचे पाणी पाकिस्तानात जाऊ देणार नाही असेही ते म्हणाले. मध्यमवर्गीयांचे शोषण होणार नाही आणि गरीबांना त्यांच्या हक्काचे मिळेल यासाठी शक्य ते सर्व प्रयत्न करत असल्याचे पंतप्रधान म्हणाले.
इन्स्टिटयूट ऑफ चार्टर्ड अकाउंटंट्स ऑफ इंडिया आणि ओमानच्या बँकिंग आणि वित्तीय अभ्यास महाविद्यालयादरम्यान सामंजस्य कराराच्या नूतनीकरणाला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने भारत आणि ओमान दरम्यान २००८ आणि २०११ मध्ये स्वाक्षऱ्या करण्यात आलेल्या सामंजस्य कराराला कार्योत्तर मंजुरी दिली आणि इन्स्टिटयूट ऑफ चार्टर्ड अकाउंटंट्स ऑफ इंडिया आणि ओमानच्या बँकिंग आणि वित्तीय अभ्यास महाविद्यालयादरम्यान सामंजस्य कराराच्या नूतनीकरणाला मंजुरी दिली. या करारामुळे ओमान मध्ये लेखा, वित्तीय आणि लेखा परीक्षण ज्ञानाचा पाया मजबूत करण्यासाठी एकत्रितपणे काम करता येईल. मध्य-पूर्व भागात आयसीएआयची सदस्य संख्या ६ हजारांवर आहे आणि या करारामुळे ओमानी नागरिकांना आयसीएआयचे सदस्य बनवून सहकार्य पुरवणे शक्य होईल. तसेच आयसीएआयच्या सदस्यांना आपले व्यावसायिक क्षितिज विस्तारण्याची संधी मिळेल. ()
पंतप्रधानांनी पद्मश्री रेन सोनम त्शेरिंग लेपचा यांच्या निधनाबद्दल शोक व्यक्त केला

पंतप्रधान नरेंद्र मोदी यांनी पद्मश्री रेन सोनम त्शेरिंग लेपचा यांच्या निधनावर शोक व्यक्त केला आहे. पंतप्रधान आपल्या ट्वीट संदेशात म्हणतात, “पद्मश्री रेन सोनम त्शेरिंग लेपचा हे एक बहुआयामी व्यक्तिमत्त्व होते. महान लेपचा संस्कृती लोकप्रिय करण्यासाठी त्यांनी अतोनात प्रयत्न केले. त्यांच्या कामगिरीचा अनेक पिढ्यांना आदर आहे. त्यांच्या निधनाने व्यथित झालो आहे. त्यांचे कुटुंब आणि समर्थकांप्रती सांत्वना. ओम शांती.”.
ITS अधिकाऱ्यांच्या, वरिष्ठ प्रशासकीय श्रेणी या पदावर, मूळ पदे कायम राखून पदोन्नतीला केंद्रीय मंत्रिमंडळाची मान्यता

1989 ते 1991 च्या तुकडीतल्या ITS अर्थात भारतीय व्यापार सेवेतल्या अधिकाऱ्यांना, व्यक्तिगत स्तरावर आणि एका वेळेसाठी शिथिलता देऊन, वरिष्ठ प्रशासकीय श्रेणी स्तरावरच्या पदोन्नतीला, केंद्रीय मंत्रिमंडळाने मंजुरी दिली आहे. वरिष्ठ प्रशासकीय श्रेणीमधे रिक्त पदे असतील त्या वेळी, या अधिकाऱ्यांना सामावून घेतले जाईल त्याचबरोबर, या अधिकाऱ्यांच्या निवृत्तीनंतर, त्यांची पदे, कनिष्ठ प्रशासकीय श्रेणी या मूळ पदावर कायम राखली जातील या शर्तीवर ही मंजुरी देण्यात आली आहे. या निर्णयामुळे, भारतीय निर्यात क्षेत्राच्या विकासाला गती देण्याच्या उद्देशासाठी, व्यापार सेवेतल्या या वरिष्ठ अधिकाऱ्यांच्या ज्ञानाचा उपयोग करून घेता येणार आहे.
उपराष्ट्रपती हमीद अन्सारी यांच्या निरोप समारंभानिमित्त राज्यसभेत पंतप्रधानांचे निवेदन

उपराष्ट्रपती हमीद अन्सारी यांच्या राज्यसभेतील निरोप समारंभात अन्य सदस्यांसह पंतप्रधान नरेंद्र मोदी सहभागी झाले. अन्सारी यांच्या कुटुंबाचा 100 वर्षांहून अधिक काळ लोकसेवेचा दैदिप्यमान इतिहास असल्याचे पंतप्रधानांनी नमूद केले. उपराष्ट्रपती हे मुत्सद्दी होते तसेच अनेक प्रसंगी राजनैतिक मुद्दयांवर उपराष्ट्रपतींच्या दृष्टिकोनातून पाहण्याचा त्यांना लाभ झाला असे पंतप्रधान म्हणाले. पंतप्रधानांनी हमीद अन्सारी यांना शुभेच्छा दिल्या.
कांडला बंदरात विविध विकास प्रकल्पांचा पंतप्रधानांच्या हस्ते शुभारंभ

गुजरातमधल्या कांडला पोर्ट ट्रस्ट इथे पंतप्रधान नरेंद्र मोदी यांनी आज विविध प्रकल्पांचा शुभारंभ केला. डॉ.बाबासाहेब आंबेडकर कन्व्हेंशन सेंटर निर्मितीसाठी तसेच 14 आणि 15 व्या कार्गो बर्थच्या विकासासाठी त्यांनी कोनशिला बसवली. कच्छ सॉल्ट जंक्शनसाठी इंटर चेंज कम आर ओ बी निर्मितीसाठी तसेच दोन मोबाईल हार्बर क्रेन आणि कांडला बंदरात खते हाताळणाऱ्या यंत्रणांसाठी त्यांनी लेटर ऑफ ॲवॉर्ड अर्थात करारनामा बहाल केला. सागरमाला प्रकल्प आणि बंदर केंद्रीत विकासाचा गुजरातवर सकारात्मक परिणाम झाला असून, त्यामुळे रोजगार निर्मितीलाही प्रोत्साहन मिळत असल्याचे केंद्रीय मंत्री नीतीन गडकरी यांनी यावेळी बोलताना सांगितले. गुजरातला लाभलेल्या समृद्ध सागरी परंपरेची माहिती, गुजरातचे मुख्यमंत्री विजय रुपानी यांनी दिली, आजही ही परंपरा सुरु असल्याचे ते म्हणाले. हेलीपॅडपासून ते कार्यक्रम स्थळापर्यंत जनतेने केलेल्या स्वागताबद्दल पंतप्रधानांनी जनतेचे आभार मानले. कच्छमधली जनता, पाण्याचे महत्व जाणते, असं सांगून कच्छचा समृद्ध इतिहास आणि संस्कृती त्यांनी विषद केली. जागतिक व्यापारात भारताला स्वत:चे स्थान निर्माण करायचे असेल, तर बंदर क्षेत्रात उत्तम व्यवस्था हवी, असे पंतप्रधान म्हणाले. बंदर क्षेत्राच्या भरभराटीसाठी पायाभूत सुविधा आणि कार्यक्षमता यांची सांगड महत्वाची आहे, असे सांगून आशियातल्या उत्तम बंदरांपैकी एक म्हणून कांडला बंदर नावा रुपाला येत असल्याचे पंतप्रधान म्हणाले. इराणमधे भारताच्या सहभागाने चाबहार बंदर विकसित करण्यात येत असल्यामुळे कांडला बंदराच्या विकासाला आणखी चालना मिळेल, असा विश्वास त्यांनी व्यक्त केला. आज पायाभरणी करण्यात आलेल्या डॉ.बाबासाहेब आंबेडकर कन्हेंशन सेंटर-विषयीही पंतप्रधानांनी माहिती दिली. स्वातंत्र्याच्या 75व्या वर्धापन दिनानिमित्त आपण राष्ट्रासाठी काय योगदान देऊ शकतो, याचा विचार करुन तसा निर्धार जनतेने करावा, असे आवाहन पंतप्रधानांनी केले. राष्ट्र पंडित दीनदयाळ उपाध्याय यांचे शताब्दी वर्ष साजरे करत असल्याचे सांगून कांडला बंदराचे दीनदयाळ पोर्ट ट्रस्ट कांडला असे नामकरण करावे, असे पंतप्रधानांनी सुचवले.
आदिवासी बालकांचा संगीत वाद्यवृंद 31 ऑक्टोबर रोजी केवडिया येथे पंतप्रधानांसमोर सादरीकरण करणार

नवी दिल्ली, 28 ऑक्टोबर 2022 केवडिया येथे बनासकांठा जिल्ह्यातील अंबाजी शहरातील आदिवासी बालकांचा संगीत वाद्यवृंद येत्या 31 ऑक्टोबर रोजी पंतप्रधानांसमोर आपल्या कलेचे सादरीकरण करणार आहे. राष्ट्रीय एकता दिनानिमित्त पंतप्रधान केवडियाला भेट देणार आहेत. पंतप्रधानांसमोर सादरीकरण करण्याची ही या वाद्यवृंदाची पहिलीच वेळ नाही. 30 सप्टेंबर 2022 रोजी, पंतप्रधानांनी गुजरातमध्ये अंबाजी येथे भेट दिली होती आणि 7200 कोटी रूपयांपेक्षा जास्त खर्चाच्या विविध विकास प्रकल्पांची पायाभरणी आणि लोकार्पण केले होते, त्यावेळी आयोजित समारंभासाठी पंतप्रधानांचे आगमन होत असताना या वाद्यवृंदाने त्यांचे स्वागत केले होते. या युवा वाद्यवृंदाचे पंतप्रधानांनी कौतुक केले होते आणि त्यांच्या सादरीकरणाचा आनंदही घेतला होता. इतकेच नाही तर समारंभाला सुरूवात होण्यापूर्वी त्यांनी या वाद्यवृंदाशी वैयक्तिक संवादही साधला होता. आपल्या या युवा मित्रांना प्रोत्साहन देण्यासाठी पंतप्रधानांनी त्यांच्यासोबत छायाचित्रही काढून घेतले होते. उत्कृष्ट संगीत कौशल्य आत्मसात करणाऱ्या या आदिवासी बालकांची कहाणी जाणून घेण्यासारखी आहे. ही मुले एकेकाळी आपल्या मूलभूत गरजा भागवण्यासाठी आणि शिक्षणाच्या संधीसाठी संघर्ष करत होती. त्यासाठी अंबाजी मंदिराजवळ पाहुण्यांसमोर भीक मागताना ही मुले सतत दिसत. अंबाजी येथील श्री शक्ती सेवा केंद्र नावाच्या स्थानिक स्वयंसेवी संस्थेने या मुलांना मदतीचा हात दिला. त्यांना शिक्षण दिले आणि त्यांची कौशल्येही जाणून घेतली. श्री शक्ती सेवा केंद्र या स्वयंसेवी संस्थेने या आदिवासी मुलांना वाद्यवृंदासाठी उपयुक्त असे संगीताचे शिक्षणही दिले आहे. पंतप्रधानांनी या युवा वाद्यवृंदाच्या सादरीकरणाचा आनंद घेतला, त्यांचे कौतुक केले आणि राष्ट्रीय एकता दिनानिमित्त 31 ऑक्टोबर रोजी या वाद्यवृंदाला केवडिया येथे आमंत्रितही केले आहे, जेणेकरून त्यांनाही या ऐतिहासिक दिवशी आयोजित कार्यक्रमात सहभागी होऊन सादरीकरण करता येईल. 31 ऑक्टोबर रोजी पंतप्रधान केवडियाला भेट देणार असून सरदार पटेल यांच्या 147 व्या जयंतीनिमित्त त्यांना आदरांजली वाहणार आहेत. एकता दिनानिमित्त आयोजित संचलनातही पंतप्रधान सहभागी होणार असून लाल बहादूर शास्त्री राष्ट्रीय प्रशासन अकादमीमध्ये विविध नागरी सेवांशी संबंधित अधिकारी प्रशिक्षणार्थींशी संवाद साधणार आहेत.
भारतात व्यापार सुलभीकरणाला सहाय्य करण्यासाठी भारत आणि इंग्लंड यांच्यातील सामंजस्य कराराला केंद्रीय मंत्रिमंडळाची मंजुरी

पंतप्रधान नरेंद मोदी यांच्या अध्यक्षतेखाली केंद्रीय मंत्रिमंडळाने भारतात व्यापार सुलभीकरणाला सहाय्य करण्यासाठी भारत आणि इंग्लंड यांच्यातील सामंजस्य कराराला कार्योत्तर मंजुरी दिली. या महिन्याच्या सुरुवातीला या करारावर स्वाक्षऱ्या करण्यात आल्या होत्या. या करारामुळे दोन्ही देशांना आपल्या अधिकाऱ्यांना एकमेकांच्या देशात पाठवून सर्वोत्तम पद्धतींचे आदान -प्रदान, तांत्रिक सहकार्य आणि सुधारणांची अंमलबजावणी करणे शक्य होईल. या सहकार्याच्या कक्षेत राज्य सरकारेही येतील. इंग्लंड सरकारने पुढील क्षेत्रात सहकार्यासाठी स्वारस्य दाखवले आहे- १. छोटे उद्योग आणि स्टार्ट-अप्सना मदत २. उद्योग सुरु करणे आणि नोंदणी ३. कर भरणा आणि कर प्रशासन ४. दिवाळखोरी ५. निर्माण परवाने ६. वीज मिळवणे ७. सीमेवरील व्यापार ८. स्पर्धात्मक अर्थशास्त्र ९. कर्ज मिळवणे १०. कायदे आणि नियमांचा मसुदा तयार करणे व्यापार सुलभतेत भारत सध्या १९० देशांमध्ये १३०व्या क्रमांकावर आहे. या करारामुळे इंग्लंड सरकारच्या विविध संस्थांना व्यावसायिक प्रशिक्षण अभ्यासक्रम सुविधा पुरवता येईल. तसेच भारतात उद्योगाला पोषक वातावरण निर्माण होईल.
पंतप्रधानांचे राष्ट्रीय स्वच्छाग्रही परिषदेला संबोधन

पंतप्रधान नरेंद्र मोदी यांनी मोतिहारी येथे राष्ट्रीय स्वच्छाग्रही परिषदेला संबोधित केले. महात्मा गांधींच्या नेतृत्वाखाली चंपारण्यात सुरू केलेल्या सत्याग्रह कार्यक्रमाच्या शतकपूर्ती वर्षानिमित्त या कार्यक्रमाचे आयोजन करण्यात आले होते. या प्रसंगी पंतप्रधानांनी विविध महत्त्वपूर्ण विकास प्रकल्पांचे उद्‌घाटन केले. पाणीपुरवठा आणि स्वच्छता क्षेत्रातील विविध विकास प्रकल्पांची कोनशिला ठेवली. यामध्ये मोतिझील प्रकल्प, बेतीआह नगर परिषद पाणी पुरवठा योजना आणि चार गंगा प्रकल्पांचा समावेश आहे. मुझफ्फरपूर आणि सागौली तसेच सागौली आणि वाल्मिकीनगर रेल्वे मार्गाच्या दुपदरीकरणाच्या कामाचे उद्‌घाटन पंतप्रधानांनी केले. माधेपूर इलेक्ट्रीक लोकोमोटीव्ह कारखान्याच्या पहिला टप्प्याचे पंतप्रधानांनी यावेळी लोकार्पण केले. व्हिडिओ लिंकच्या माध्यमातून यावेळी पंतप्रधानांनी पहिल्या 12000HP क्षमतेच्या विद्युत रेल्वे आणि चंपारण्य हमसफर एक्सप्रेसला हिरवा झेंडा दाखवला. पंतप्रधानांनी यावेळी औरंगाबाद बिहार-झारखंड सीमा क्षेत्रातील राष्ट्रीय महामार्ग -2 च्या कामांचे उद्‌घाटन केले. तसेच मोतिहारी येथे पेट्रोलियम ऑईल ल्यूब आणि इंडियन ऑईल कॉर्पोरेशन लि. च्या एलपीजी टर्मिनल तसेच सागोली येथे एचपीसीएलच्या एलपीजी प्लँटची कोनशिला ठेवली. यावेळी त्यांनी सर्वोत्कृष्ट स्वच्छाग्रही पुरस्काराचे वितरण केले. या कार्यक्रमाला उपस्थित असलेल्या उत्साहीत जनसमुदायाला संबोधित करतांना पंतप्रधान म्हणाले की, 100 वर्षांपूर्वी चंपारण्य सत्याग्रह चळवळ सुरू झाली तेव्हा जो उत्साह होता तोच उत्साह आज दिसत आहे. सत्याग्रह ते स्वच्छाग्रह हा प्रवास करताना बिहारच्या लोकांनी त्यांच्यावरील नेतृत्व क्षमता सगळ्यांना दाखवून दिली आहे. मागील एका आठवड्यात बिहारमध्ये शौचालयांच्या बांधकामात लक्षणीय वाढ झाली आहे. यासाठी त्यांनी राज्यातील लोकांचे आणि राज्यसरकारांचे कौतुक केले. स्वच्छ भारत अभियान असो किंवा भ्रष्टाचार विरोधी लढा असो किंवा नागरी पायाभूत सुविधांचा विकास केंद्र सरकारने नेहमीच राज्य सरकारच्या खांद्याला खांदा लावून काम केले आहे. राज्य आणि या प्रदेशाच्या विकासामध्ये आज उद्‌घाटन झालेल्या 6600 कोटी रुपयांच्या प्रकल्पांचा मोठा वाटा असणार आहे. गंगानदीत येणाऱ्या अस्वच्छ पाण्याला आळा घालण्यासाठी आतापर्यंत 3000 कोटी रुपयांपेक्षा अधिक निधी 11 प्रकल्पांना मान्यता देण्यात आली आहे. बिहार राज्यात उज्ज्वला योजनेतून अंदाजे 50 लाख महिलांना एलपीजी जोडणीचा लाभ मिळाला आहे. भारताच्या विकासाचा सारथी म्हणून पूर्व भारताचा विकास होण्याच्या दृष्टीकोनातून आज उद्‌घाटन केलेले प्रकल्प खूप महत्त्वाचे आहेत. यावेळी त्यांनी आज उद्‌घाटन केलेल्या रस्ते आणि रेल्वे प्रकल्पांची माहिती दिली. माधेपूरा इलेक्ट्रीक लोकोमोटीव्ह फॅक्टरी ही मेक इन इंडिया आणि रोजगार निर्मितीचे उत्तम उदाहरण असल्याचे त्यांनी सांगितले. 12000HP क्षमतेच्या इंजिन निर्मिती कारखान्याच्या पहिल्या टप्प्याचे आज उद्‌घाटन करण्यात आले. यामुळे मालवाहतूक रेल्वेच्या वेगात लक्षणीय वाढ व्हायला मदत होईल, असे ते म्हणाले. 2007 मध्ये या प्रकल्पाला मंजुरी मिळाली होती. तीन वर्षांपूर्वी कामाला सुरूवात झाली आणि पहिल्या टप्प्याचे काम पूर्ण झाले आहे. स्वच्छता क्षेत्रातील कामगिरीबद्दल पंतप्रधान म्हणाले की, 2014 मध्ये 40 टक्क्यांच्या तुलनेत आज 80 टक्के काम झाले आहे. शौचालय उभारणी ही आता सामाजिक, आर्थिक सक्षमीकरण आणि महिला सक्षमीकरण चळवळ झाली आहे. स्वच्छ भारत अभियान हे 21 व्या शतकातील महत्त्वपूर्ण अभियान असल्याचे ते यावेळी म्हणाले.
पंतप्रधानांनी देशवासियांना  नववर्षाच्या दिल्या शुभेच्छा

पंतप्रधान श्री. नरेंद्र मोदी यांनी देशवासियांना नवीन वर्षाच्या शुभेच्छा दिल्या आहेत. आपल्या ट्विटरसंदेशामध्ये पंतप्रधान म्हणाले; "हॅपी 2022!" हे वर्ष आपल्या प्रत्येकाच्या आयुष्यात भरपूर आनंद आणि उत्तम आरोग्य घेऊन येवो! प्रगतीचे आणि समृद्धीचे नवे आयाम आपण गाठू या आणि आपल्या महान स्वातंत्र्य सैनिकांनी पाहिलेल्या स्वप्नांना पूर्ण करण्यासाठी अधिक कठोर परिश्रम करू या,"
तृतीयपंथी व्यक्ती (हक्क संरक्षण) विधेयक 2019 ला केंद्रीय मंत्रिमंडळाची मान्यता

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने आज तृतीयपंथी व्यक्ती (हक्क संरक्षण) विधेयक 2019 सादर करण्याच्या प्रस्तावाला मान्यता दिली. संसदेच्या पुढील सत्रात हे विधेयक सादर केलं जाईल. तृतीयपंथी व्यक्तींच्या सामाजिक, आर्थिक आणि शैक्षणिक सबलीकरणासाठी या विधेयकाची मदत होईल. परिणाम मोठ्या प्रमाणावर तृतीयपंथी व्यक्तींना या विधेयकाचा फायदा होणार आहे. समाजाकडून तृतीयपंथी व्यक्तींवर लावला जाणारा कलंक, त्यांच्यासंदर्भात केला जाणारा भेदभाव आणि त्यांचा होणारा छळ या विधेयकामुळे कमी होण्यास मदत होणार आहे आणि तृतीयपंथी व्यक्तींना समाजाच्या मुख्य प्रवाहात आणले जाईल. या विधेयकामुळे तृतीयपंथी व्यक्ती समाजाच्या मुख्य प्रवाहात येऊन समाजासाठी सदस्य म्हणून त्यांचा योग्यरीत्या चांगला उपयोग होऊ शकेल.
पंतप्रधानांनी नाविका सागर परिक्रमेच्या महिला अधिकाऱ्यांना शुभेच्छा दिल्या, NM अँपवर शुभेच्छा देण्याचे जनतेला केले आवाहन

पंतप्रधान नरेंद्र मोदी यांनी नाविका सागर परिक्रमेच्या 6 महिला अधिकाऱ्यांना शुभेच्छा दिल्या आहेत. या महिला अधिकारी आज आयएनएसव्ही तारिणी मधून जग प्रवासाला निघणार आहेत. नाविका सागर परिक्रमेच्या चमूला नरेंद्र मोदी ॲपवरून शुभेच्छा आणि प्रोत्साहनपर संदेश देण्याचे आवाहन पंतप्रधानांनी सर्वाना केले आहे. पंतप्रधान म्हणाले, “आजचा दिवस खास आहे ! नौदलाच्या 6 महिला अधिकारी आयएनएसव्ही तारिणी मधून जग प्रदक्षिणेला निघणार आहेत. नाविका सागर परिक्रमेच्या सर्व महिला चमूला त्यांच्या साहसपूर्ण प्रयत्नांसाठी शुभेच्छा द्यायला संपूर्ण देश एकत्र आला आहे. नरेंद्र मोदी ॲपवरून तुमच्या शुभेच्छा आणि प्रोत्साहनपर संदेश नाविका सागर परिक्रमेच्या चमूला पाठवा.” संपूर्ण महिला नौदल अधिकाऱ्यांचा समावेश असलेली ही पहिली भारतीय जग प्रदक्षिणा आहे. त्या आज गोव्यातून त्यांच्या प्रवासाला सुरुवात करतील आणि जग भ्रमंती करून मार्च 2018मध्ये गोव्यात परतणे अपेक्षित आहे. या मोहिमेला नाविका सागर परिक्रमा असे नाव देण्यात आले आहे. ही परिक्रमा पाच टप्प्यात पूर्ण केली जाईल, फ्रेमन्टल (ऑस्ट्रेलिया), लिट्लटोन (न्यूझीलंड), पोर्ट स्टॅन्ले (फॉकलंड्स)आणि केप टाऊन (दक्षिण आफ्रिका) या चार बंदरांवर थांबा असेल.
वरिष्ठ निवृत्तीवेतन विमा योजना 2003 आणि 2014 ला मंत्रिमंडळाची मंजुरी

14 जुलै 2013 रोजी आणि 14 ऑगस्ट 2014 ला लागू करण्यात आलेल्या वरिष्ठ निवृत्तीवेतन विमा योजनांना केंद्रीय मंत्रिमंडळाने आज पूर्वलक्षी मान्यता दिली. एलआयसी अर्थात भारतीय आयुर्विमा महामंडळातर्फे या योजना राबवल्या जातात. दोन्ही योजना पुढील विक्रीसाठी बंद करण्यात आल्या आहेत.
न्यायमूर्ती पी.एन.भगवती यांच्या निधनाबद्दल पंतप्रधानांनी वाहिली श्रद्धांजली

न्यायमूर्ती पी.एन.भगवती यांच्या निधनाबद्दल पंतप्रधान नरेंद्र मोदी यांनी शोकभावना व्यक्त केल्या असून श्रद्धांजली वाहिली आहे. “भारताचे ज्येष्ठ कायदेतज्ञ, न्यायमूर्ती पी.एन.भगवती यांच्या निधनाच्या वृत्ताने आपल्याला दु:ख झाले आहे. त्यांना माझी श्रद्धांजली. आपल्या न्यायपद्धतीचा लाभ अनेकांना सहजपणे घेता यावा, यासाठी न्यायमूर्ती पी.एन.भगवती यांनी केलेले प्रयत्न विशेष लक्षात राहण्यासारखे आहेत तसेच न्याय पद्धतीतून आवाज उठवता येऊ शकतो. हे त्यांनी लक्षावधी लोकांच्या लक्षात आणून दिले” असे पंतप्रधानांनी शोकसंदेशात म्हटले आहे.
पंतप्रधान उद्या वृंदावनमध्ये तीन अब्ज लोकांना पौष्टिक आहार देणार

पंतप्रधान नरेंद्र मोदी उद्या दिनांक 11 फेब्रुवारी 2019 रोजी उत्तर प्रदेशातील वृंदावनला भेट देतील. वृंदावन चंद्रोदय मंदिर येथे अक्षय पात्र फाऊंडेशन च्या तीन अब्ज मुलांना जेवण पुरविणाऱ्या पॅकचे अनावरण पंतप्रधान बटन दाबून करतील. त्यानंतर पंतप्रधान विविध शाळांमधून एकत्रित आलेल्या गरीब , वंचित अशा तीन अब्ज मुलांना आहार देतील आणि उपस्थितांना मार्गदर्शन करतील. मोदी इस्कोनचे आचार्य श्रीला प्रभुपाद यांना पुष्पांजली अर्पण करतील. फाऊंडेशनद्वारे तीन अब्ज मुलांना जेवण सेवा देण्याच्या उद्देशाने हा कार्यक्रम आयोजित करण्यात आला आहे. पार्श्वभूमीः अक्षय पात्र फाउंडेशनने 19-वर्षांच्या आपल्या प्रवासात बारा राज्यातील 14,702 शाळांच्या 1.76 दशलक्ष मुलांना दुपारचे जेवण दिले आहे. वर्ष 2016 मध्ये भारताचे तत्कालीन राष्ट्रपती प्रणव मुखर्जी यांच्या उपस्थितीत अक्षय पात्रने 2 अब्ज संचयी जेवणाची सेवा केली. लाखो मुलांसाठी गुणवत्ता, स्वच्छता आणि पोषक आहार देण्यासाठी हे फाऊंडेशन मानव संसाधन विकास मंत्रालय (एमएचआरडी) आणि राज्य सरकारांसह लक्षपूर्वक कार्य करते. मिड-डे मील स्कीम हा जगातील सर्वात मोठा कार्यक्रम मानला जातो. शाळांमध्ये नाव नोंदणी, मुलांची उपस्थिती वाढविणे तसेच 6-14 वर्षे वयोगटातील मुलांच्या आरोग्य सुधरविणे हा या कार्यक्रमाचा हेतू आहे. 24 ऑक्टोबर 2018 रोजी नवी दिल्लीतील ‘सेल्फ 4 सोसायटी’ ॲप लॉन्च करताना अक्षय पात्र फाऊंडेशनबद्दल पंतप्रधानांनी माहिती दिली. ते म्हणाले, “अक्षय पात्र एक शाळेच्या धर्तीवरील स्टार्टअप आहे, जे शाळेच्या मुलांना अन्न पुरविण्याच्या चळवळीला प्रोत्साहन देत.”
पंतप्रधान नरेंद्र मोदी यांनी तेहरानमधल्या भाई गंगासिंह सभा गुरुद्वारात प्रार्थन केली आणि जनसमुदायाला संबोधित केले

पंतप्रधान नरेंद्र मोदी यांनी तेहरानमध्ये आज संध्याकाळी पोहोचताच भाई गंगा सिंह सभा गुरुद्वाराला भेट देऊन गुरु ग्रंथ साहिबा समोर प्रार्थना केली. यावेळी त्यांना सरोपा आणि तलवार भेट देण्यात आली. यानंतर तिथे उपस्थित असलेल्या जनसमुदायाला संबोधित करताना नव्या पिढीसाठी आपली समृद्ध परंपरा आणि संस्कृती जतन करुन ठेवल्याबद्दल पंतप्रधानांनी शिख समुदायाची प्रशंसा केली. वसुधैव कुटुंबकम् म्हणजे संपूर्ण विश्व, हे एक कुटुंब आहे या वचनावर भारतीयांचा विश्वास आहे त्यामुळे ते सर्वांमध्ये सहज मिसळतात असे पंतप्रधान म्हणाले. गुरु गोविंदसिंह यांची 350 वी जयंती भारत आणि जगाच्या इतर भागातही साजरी केली जाईल. युवा पिढीमध्ये गुरुंच्या हौतात्म्याविषयी आणि पवित्र गुरु ग्रंथ साहिबातल्या संदेशाविषयी मोठी जागृती याद्वारे निर्माण होईल असंही पंतप्रधानांनी सांगितलं.
प्राध्यापक स्टीफन हॉकिंग यांच्या निधनाबद्दल पंतप्रधानांनी व्यक्त केले दु:ख

तप्रधान नरेंद्र मोदी यांनी प्राध्यापक स्टीफन हॉकिंग यांच्या निधनाबद्दल दु:ख व्यक्त केले आहे. ‘प्राध्यापक स्टीफन हॉकिंग हे असामान्य शास्त्रज्ञ आणि शिक्षणतज्ञ होते. त्यांच्या धैर्य आणि चिकाटीमुळे ते जगभरातल्या लोकांसाठी प्रेरणा बनले. त्यांचे निधन दु:खदायी आहे. प्राध्यापक हॉकिंग यांच्या आद्यप्रवर्तक कार्यामुळे आपले जग अधिक चांगले ठिकाण झाले आहे’ असे पंतप्रधानांनी म्हटले आहे.
आठ नवीन आयआयटीच्या स्थापनेसाठी सुधारित प्रस्थापित मूल्याला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली स्थापन झालेल्या केंद्रीय मंत्रिमंडळाने आठ नवीन आयआयटीच्या स्थापनेसाठी सुधारित प्रस्थापित मूल्याला मंजुरी दिली. या नवीन आयआयटीमध्ये भुवनेश्वर, गांधीनगर, हैदराबाद, इंदौर, जोधपूर, मंडी, पटणा आणि रोपर यांचा समावेश आहे. 2008-09 ते 2018-19 या 11 वर्षांच्या कालावधीदरम्यान 13 हजार 990 कोटी रुपयांचे सुधारित प्रस्थापित मूल्य असलेले आठ आयआयटी स्थापन करण्यात येत आहेत. मूळ प्रकल्पाची किंमत 6 हजार 80 कोटी रुपये असून वेळ आणि मूल्य यांच्या चलनवाढीचे मूल्य 7 हजार 910 कोटी रुपये आहे. प्रत्येक आयआयटीच्या विद्यार्थ्यांची संख्या 2 हजार 360 ठरविण्यात आली असून एकूण विद्यार्थी संख्या 12 हजार 880 राहील. मार्च 2019 पर्यंत हे सर्व आयआयटी कार्यरत होतील.
गोवा राज्य स्थापना दिनानिमित्त पंतप्रधानांच्या शुभेच्छा

गोवा राज्य स्थापना दिनानिमित्त पंतप्रधान नरेंद्र मोदी यांनी गोव्याच्या जनतेला शुभेच्छा दिल्या आहेत. “गोवा राज्य स्थापना दिनानिमित्त गोव्याच्या नागरिकांना हार्दिक शुभेच्छा. आगामी वर्षात राज्य प्रगतीच्या नवीन उंची गाठेल अशी अपेक्षा आहे,” असे पंतप्रधानांनी आपल्या संदेशात म्हटले आहे.
स्वच्छ भारत अभियानाच्या यशस्वी अंमलबजावणीसाठी पंतप्रधानांचा ग्लोबल गोलकीपर पुरस्काराने सन्मान

अमेरिकेतल्या बिल आणि मेलिंडा गेट्स फाऊंडेशनतर्फे पंतप्रधान नरेंद्र मोदी यांना ग्लोबल गोलकीपर पुरस्काराने सन्मानित करण्यात आले आहे. न्यूयॉर्क इथे संयुक्त राष्ट्रांच्या सर्वसाधारण सभेदरम्यान काल पंतप्रधानांना हा पुरस्कार प्रदान करण्यात आला. स्वच्छ भारत अभियानाची यशस्वी अंमलबजावणी केल्याबद्दल त्यांची यंदाच्या पुरस्कारासाठी निवड करण्यात आली होती. स्वच्छ भारत अभियान जनचळवळ म्हणून यशस्वी करणाऱ्या भारतीय जनतेला पंतप्रधानांनी हा पुरस्कार समर्पित केला. “स्वच्छ भारत अभियानाचे यश हे भारतीय जनतेचे यश आहे. ही चळवळ त्यांनी जनचळवळ बनवली आणि ती यशस्वी होईल यासाठी प्रयत्न केले”, असे पंतप्रधानांनी हा पुरस्कार स्वीकारल्यानंतर सांगितले. महात्मा गांधी यांच्या 150व्या जयंतीवर्षात हा पुरस्कार मिळणे, हा आपल्यासाठी अत्यंत महत्वाचा क्षण आहे, असे पंतप्रधान म्हणाले. 130 कोटी भारतीयांनी प्रतिज्ञा केली तर कुठलेही आव्हान पेलले जाऊ शकते, याचे मूर्तिमंत उदाहरण म्हणजे स्वच्छ भारत अभियान आहे, असे पंतप्रधान म्हणाले. महात्मा गांधी यांच्या स्वच्छ भारत या स्वप्नपूर्तीसाठी भारत लक्षणीय प्रगती करत आहे, असे पंतप्रधान म्हणाले. “गेल्या 5 वर्षात भारतात 11 कोटींपेक्षा अधिक शौचालये बांधली गेली. या अभियानाचा लाभ गरीब आणि महिलांना झाला”, असे पंतप्रधानांनी नमूद केले. या अभियानामुळे सार्वजनिक स्वच्छता आणि आरोग्य यात केवळ सुधारणा झाली नाही, तर गावांमधल्या अर्थकारणालाही चालना मिळाली, असे ते म्हणाले. जागतिक पातळीवर सार्वजनिक स्वच्छतेच्या संदर्भात सुधारणा करायच्या असतील, तर भारत आपले अनुभव आणि कौशल्य यांचे सहकार्य करायला कायम तत्पर असेल, असेही त्यांनी सांगितले. सार्वजनिक स्वच्छतेच्या दिशेने एकत्रित प्रयत्न व्हायला हवेत, अशी अपेक्षा त्यांनी व्यक्त केली. फिट इंडिया मुव्हमेंट आणि जलजीवन मिशन या दोन मोहिमांच्या माध्यमातून भारत प्रतिबंधात्मक आरोग्य सुविधा क्षेत्रात काम करत आहे, असेही पंतप्रधानांनी सांगितले.
पंतप्रधानांनी गेल्या महिन्यांतील ‘मन की बात’ वर आधारित  मन की बात मासिकाची लिंक केली सामायिक

पंतप्रधानांच्या गेल्या महिन्यातल्या ‘मन की बात’ वर आधारित मन की बात मासिकाची लिंक सामायिक करताना, पंतप्रधान कार्यालयाने ट्विट केले आहे: “गेल्या महिन्यातल्या मन की बात वर आधारित # मन की बात मासिक अवश्य लिंक वाचा. यातल्या विषयांवर मनोवेधक लेख यामध्ये समाविष्ट आहेत. http://davp.nic.in/ebook/e_sep/index.html http://davp.nic.in/ebook/h_sep/index.html”
ग्रामीण महिला सौर अभियंत्यांनी (सोलर मामाज) दार-ए-सलाम येथे पंतप्रधानांसमोर कौशल्य प्रात्यक्षिके सादर केली

टांझानिया आणि अन्य काही आफ्रिकी देशांमधील सुमारे 30 सोलर मामाजच्या गटाने सौर कंदील आणि घरगुती प्रकाश व्यवस्थांच्या उत्पादन, दुरुस्ती आणि देखभाल यामधील त्यांचे कौशल्य आज पंतप्रधानांसमोर सादर केले. त्यांनी मध काढणे आणि शिलाई यामधील त्यांचे कौशल्य दाखवले आणि ‘वी शल ओव्हरकम’ हे गाणे म्हटले. भारत सरकार पुरस्कृत कार्यक्रमांतर्गत तिलोनिया (राजस्थान) येथील बेअरफूट महाविद्यालय, आफ्रिकेतील ग्रामीण महिला सौर अभियंत्यांना (सोलर मामाज) सौर कंदील आणि घरगुती सौर दिव्यांचे उत्पादन, दुरुस्ती आणि देखभाल यामधील प्रशिक्षण देत आहे. त्यांनी टांझानियामधील झांझिबार बेटांवर तसेच आफ्रिकेतील अन्य देशांमध्ये प्रशिक्षणार्थींना सौर विद्युत कौशल्य (प्रशिक्षण) देण्यासाठी आणि सोलर किट्स वितरित करण्यासाठी बेअर फूट महिला व्यावसायिक प्रशिक्षण महाविद्यालय उभारले आहे. या महाविद्यालयांमध्ये मधमाशी पालन, शिवणकाम वगैरे विविध उद्यमशील कौशल्यासाठी देखील सहाय्य पुरवले जाते. सोलर मामाजनी सौर दिव्यांचे उत्पादन केले आणि ते बसवले देखील, आता त्या त्यांच्या समाजामध्ये या सौर विद्युत व्यवस्थेची देखभाल करत आहेत.